EELNÕU

15.10.2025

**Töövaidluse lahendamise seaduse ja teiste seaduste muutmise seadus**

**§ 1. Töövaidluse lahendamise seaduse muutmine**

Töövaidluse lahendamise seaduses tehakse järgmised muudatused:

**1)** paragrahvi 2 lõike 1 punkt 1 muudetakse ja sõnastatakse järgmiselt:

„1) töötaja ja Eestis registreeritud, Eestis filiaali kaudu tegutseva, mitteresidendist tööandjana registreeritud või füüsilisest isikust tööandja vahelisest töösuhtest ja töösuhte ettevalmistamisest tulenev töövaidlus (individuaalne töövaidlus);“;

**2)** paragrahvi 2 lõiget 1 täiendatakse punktiga 21 järgmises sõnastuses:

„21) töölepingu seaduse § 331 lõikest 1 tuleneva töötaja või Eestisse lähetatud töötajate töötingimuste seaduse § 52 lõikest 1 tuleneva lähetatud töötaja ja töötaja tööandjalt alltöövõtu tellinud isiku vaheline töötasu vaidlus (individuaalne töövaidlus);“;

**3)** paragrahvi 2 lõiget 2 täiendatakse pärast sõna „hüvitamise“ sõnadega „ning tööjõumaksude maksmata jätmisest tuleneva“;

**4)** paragrahvi 7 lõike 3 esimeses lauses asendatakse tekstiosa „80–100“ arvuga „80“;

**5)** paragrahvi 7 lõikest 4 jäetakse välja sõnad „üks kord kolme aasta jooksul“;

**6)** paragrahvi 7 lõikes 7 asendatakse tekstiosa „61, 63“ tekstiosaga „61 lõikeid 3, 4 ja 7“;

**7)** paragrahvi 9 lõige 2 muudetakse ja sõnastatakse järgmiselt:

„(2) Töövaidluskomisjoni juhataja valib käesoleva paragrahvi lõikes 1 esitatud nimekirjast kaasistujad.“;

**8)** paragrahvi 10 lõiget 41 täiendatakse pärast sõna „ajale“ tekstiosaga „, välja arvatud juhul, kui töövaidluskomisjoni juhataja tuvastab, et kaasistuja ei ole materjalidega tutvunud“;

**9)** paragrahvi 12 lõige 1 muudetakse ja sõnastatakse järgmiselt:

„(1) Töövaidluskomisjoni tööd korraldab Tööinspektsioon.“;

**10)** seaduse 2. peatükki täiendatakse §-ga 121 järgmises sõnastuses:

„**§ 121. Kaebuste lahendamine**

Pooled võivad töövaidluskomisjoni tegevuse peale esitada Tööinspektsiooni peadirektorile kaebuse, kui nende hinnangul võib olla rikutud käesoleva seadusega kehtestatud menetlusreegleid. Kaebus vaadatakse läbi kümne tööpäeva jooksul, välja arvatud juhul, kui menetluse pikenemine on tingitud objektiivsetest asjaoludest.“;

**11)** paragrahvi 13 täiendatakse lõikega 3 järgmises sõnastuses:

„(3) Töövaidluskomisjon arutab pooltega ja selgitab pooltele igas menetlusetapis vaidlusaluseid asjaolusid ja suhteid vajalikus ulatuses nii faktilisest kui ka õiguslikust küljest. Vajadusel on töövaidluskomisjonil õigus teha pooltele ettepanek avalduse muutmiseks või uute tõendite esitamiseks.“;

**12)** paragrahvi 131 lõige 3 muudetakse ja sõnastatakse järgmiselt:

„(3) Kui pool ei valda eesti keelt või tal ei ole menetluses eesti keelt valdavat esindajat, samuti juhul, kui ta vajab viipekeeletõlgi tuge, kohustab töövaidluskomisjon poolt leidma endale töövaidluskomisjoni istungile tõlgi. Tõlgi kaasanud pool kannab vastutust valetõlke eest. Kui pool ei leia mõjuval põhjusel istungile tõlki või tõlk ei saa istungil osaleda, võib töövaidluskomisjon vaidluse lahendamise edasi lükata. Kui tõlgi jätab istungile kaasamata avaldaja, võib töövaidluskomisjon jätta avalduse läbi vaatamata.“;

**13)** paragrahvi 131 täiendatakse lõikega 5 järgmises sõnastuses:

„(5) Võõrkeelse dokumendi esitamise korral kohaldatakse tsiviilkohtumenetluse seadustiku § 33 lõigetes 1 ja 3 sätestatut.“;

**14)** paragrahvi 14 täiendatakse lõikega 3 järgmises sõnastuses:

„(3) Töövaidluskomisjon võib lahendada poole taotluse ka käesoleva seaduse §-s 23 nimetatud protokolliga (protokolliline määrus). Protokolliline määrus edastatakse pooltele kolme tööpäeva jooksul.“;

**15)** paragrahvi 16 tekst muudetakse ja sõnastatakse järgmiselt:

„(1) Töövaidlusasja lahendamisel töövaidluskomisjonis kannavad pooled oma menetluskulud ise ning töövaidluskomisjon ei määra kindlaks poolte menetluskulusid.

(2) Sama töövaidlusasja hagimenetluse korras kohtus läbivaatamisel on töövaidluskomisjonis tekkinud kulud kohtuvälised kulud tsiviilkohtumenetluse seadustiku § 144 punkti 4 tähenduses.“;

**16)** paragrahvi 17 lõike 3 esimene lause muudetakse ja sõnastatakse järgmiselt:

„Esindusõiguse kontrollimisel lähtub töövaidluskomisjon tsiviilkohtumenetluse seadustiku §-s 221 sätestatust.“;

**17)** paragrahvi 18 lõiget 2 täiendatakse pärast arvu „2“ tekstiosaga „ning § 52 lõiget 1 ja lõike 11 punkte 1–3“;

**18)** paragrahv 20 muudetakse ja sõnastatakse järgmiselt:

„**§ 20. Töövaidlusasja menetlemise peatamine ja peatumine**

Töövaidlusasja menetluse peatamisele kohaldatakse pankrotiseaduse § 20 lõiget 3 ning tsiviilkohtumenetluse seadustiku 9. osas sätestatut, välja arvatud § 353, § 354, § 356 lõikeid 3–5, § 357, § 358 lõiget 4 ja § 360 lõiget 2. Menetluse peatumisele kohaldatakse tsiviilkohtumenetluse seadustiku § 353, § 354, § 358 lõikeid 1–3 ning § 361 lõikeid 1, 3 ja 4.“;

**19)** seadust täiendatakse §-ga 221 järgmises sõnastuses:

„**§ 221. Töövaidluskomisjoni koosseisu vahetumine**

(1) Kui töövaidlusasja menetluse käigus töövaidluskomisjoni koosseis vahetub, arutatakse asja algusest peale, välja arvatud juhul, kui eelmine töövaidluskomisjoni koosseis on tõendeid uurinud ning pooled ei taotle asja arutamist algusest peale.

(2) Kui töövaidluskomisjoni kaasistuja osavõtt töövaidlusasja menetlusest on takistatud, võib töövaidluskomisjoni juhataja kaasistuja asendada.

(3) Töövaidluskomisjon teavitab viivitamata pooli koosseisu muutumisest.“;

**20)** paragrahvi 26 lõike 2 punkti 4 täiendatakse pärast sõna „nõudesumma“ sõnadega „ja selle arvutuskäik“;

**21)** paragrahvi 26 lõiget 2 täiendatakse punktiga 9 järgmises sõnastuses:

„9) keeldumine tagaseljaotsuse tegemisest juhul, kui avaldaja ei ole nõus avaldusele vastamata jätmise korral tagaseljaotsuse tegemisega käesoleva seaduse § 422 kohaselt.“;

**22)** paragrahvi 26 lõikes 6 asendatakse sõna „vastustaja“ sõnaga „vastaspool“ vastavas käändes;

**23)** seadust täiendatakse §-ga 261 järgmises sõnastuses:

„**§ 261. Tuvastus- ja viivisnõue**

(1) Tuvastusnõudele kohaldatakse tsiviilkohtumenetluse seadustiku § 368 lõikes 1 sätestatut.

(2) Töötamise registri kande tegemise, muutmise või kustutamise nõue esitatakse koos tuvastusnõudega töösuhte olemasolu, selle lõppemise või puudumise kohta.

(3) Viivisenõudele kohaldatakse tsiviilkohtumenetluse seadustiku § 367 sätestatut.“;

**24)** paragrahvi 27 lõikes 1 asendatakse sõna „kolme“ sõnaga „viie“;

**25)** paragrahvi 27 lõiget 2 täiendatakse punktiga 8 järgmises sõnastuses:

„8) avaldaja ei ole järginud töölepingu seaduse § 105 lõikes 1 sätestatud tähtaega.“;

**26)** paragrahvi 27 täiendatakse lõikega 21 järgmises sõnastuses:

„(21) Töövaidluskomisjon võib jätta avalduse menetlusse võtmata, kui esineb tsiviilkohtumenetluse seadustiku § 371 lõikes 2 sätestatud alus.“;

**27)** paragrahvi 27 lõiget 3 täiendatakse pärast esimest lauset lausetega järgmises sõnastuses:

„Töövaidluskomisjon võib tähtaega poole põhistatud avalduse alusel või omal algatusel mõjuval põhjusel pikendada. Kui avaldaja kõrvaldab puudused osaliselt, võib töövaidluskomisjoni juhataja võtta määrusega menetlusse need nõuded, mis vastavad käesoleva seaduse §-des 26 ja 261 sätestatud nõuetele, märkides menetlusse võtmise määruse resolutsioonis, millised nõuded menetlusse võetakse ning milliste nõuete menetlusse võtmisest keeldutakse.“;

**28)** paragrahvi 27 täiendatakse lõikega 5 järgmises sõnastuses:

„(5) Töövaidluskomisjon võib käesoleva paragrahvi lõike 2 punktis 8 nimetatud menetlustähtaja menetlusosalise avalduse alusel määrusega ennistada. Nimetatud menetlustähtaja ennistamisele kohaldatakse tsiviilkohtumenetluse seadustiku §-s 67 ja § 68 lõigetes 1–3 ja 5 sätestatut.“;

**29)** paragrahvi 28 lõige 1 muudetakse ja sõnastatakse järgmiselt:

„(1) Avaldaja võib avalduse vastaspoole nõusolekuta tagasi võtta kuni käesoleva seaduse § 37 lõikes 3 vastaspoolele nõude tunnistamiseks ning vastuväidete, tõendite, taotluste ja vastunõude esitamiseks määratud tähtaja lõpuni.“;

**30)** paragrahvi 28 lõike 2 teises lauses asendatakse sõnad „kümne kalendripäeva“ sõnadega „viie tööpäeva“;

**31)** seadust täiendatakse §-ga 281 järgmises sõnastuses:

„**§ 281. Avaldusest loobumine**

(1)Avaldaja võib avalduses esitatud nõuetest osaliselt või täielikult loobuda kuni töövaidlusasjas tehtud otsuse jõustumiseni.

(2) Avalduses esitatud nõuetest osaline või täielik loobumine tehakse töövaidluskomisjonile teatavaks kirjalikult või istungil suuliselt. Kui loobumise avaldus esitatakse kirjalikult või kui vastaspool puudub istungilt, teavitab töövaidluskomisjoni juhataja enne menetluse osalise või täieliku lõpetamise määruse tegemist vastaspoolt loobumise avalduse esitamisest, määrates vajaduse korral vastaspoolele vastamiseks tähtaja.

(3) Kui avalduses esitatud nõuetest loobutakse osaliselt, siis loobutud nõuete osas menetlus lõpetatakse ning ülejäänud nõuete osas menetlus jätkub. Nõudest loobumine lahendatakse töövaidluskomisjoni juhataja määrusega samas töövaidlusasjas.“;

**32)** paragrahvi 30 täiendatakse lõikega 4 järgmises sõnastuses:

„(4) Avalduste liitmiseks ei peeta käimasolevas menetluses uute nõuete esitamist samade poolte vahel. Uue nõude esitamise korral võtab töövaidluskomisjoni juhataja nõude määrusega menetlusse käimasolevas asjas.“;

**33)** paragrahvi 32 lõike 1 sissejuhatavast lauseosast jäetakse välja sõnad „juhataja või sekretäri“;

**34)** paragrahvi 32 lõikes 2 ja § 49 lõikes 1 asendatakse sõna „ja“ sõnaga „või“;

**35)** paragrahvi 32 lõike 3 teine lause muudetakse ja sõnastatakse järgmiselt:

„Töövaidluskomisjoni juhataja võtab vastunõude käimasolevasse menetlusse määrusega.“;

**36)** paragrahvi 32 lõige 4 tunnistatakse kehtetuks;

**37)** paragrahvi 35 lõiget 1 täiendatakse pärast sõna „arvates“ tekstiosaga „, välja arvatud juhul, kui töövaidluskomisjon pikendab menetlustähtaega objektiivsete asjaolude tõttu“;

**38)** paragrahvi 35 täiendatakse lõikega 3 järgmises sõnastuses:

„(3) Käesoleva paragrahvi lõigetes 1 ja 2 sätestatud juhtudel lõpetab töövaidluskomisjoni juhataja lepitusmenetluse määrusega. Lepituskokkuleppe sõlmimist kinnitavas määruses märgitakse lepituskokkuleppe tingimused.“;

**39)** paragrahvi 37 lõiget 2 täiendatakse pärast sõna „asjaolud“ tekstiosaga „, kohalduva õiguse“;

**40)** paragrahvi 37 lõikest 3 jäetakse välja sõnad „või sekretär“;

**41)** paragrahvi 37 lõiget 3 täiendatakse teise ja kolmanda lausega järgmises sõnastuses:

„Töövaidluskomisjon võib tähtaega poole põhistatud avalduse alusel või omal algatusel mõjuval põhjusel pikendada. Kui menetlustoiming jääb õigel ajal tegemata, kohaldatakse tsiviilkohtumenetluse seadustiku §-s 66 sätestatut.“;

**42)** paragrahvi 37 lõige 4 muudetakse ja sõnastatakse järgmiselt:

„(4) Töövaidluskomisjon saadab vastaspoolele avalduse ja selle lisade ärakirjad.“;

**43)** paragrahvi 38 lõikes 1 asendatakse sõnad „arvates selle saamisest töövaidluskomisjonis“ sõnadega „alates menetlusse võtmisest“;

**44)** paragrahvi 38 lõige 2 muudetakse ja sõnastatakse järgmiselt:

„(2) Istungi aja muutmisele ja tühistamisele kohaldatakse tsiviilkohtumenetluse seadustiku § 352 lõiget 1. Uus istung peetakse 30 kalendripäeva jooksul arvates eelmise istungi toimumise päevast, välja arvatud juhul, kui see pole objektiivsete asjaolude tõttu võimalik. Istungi tühistamise või istungiaja muutmise otsuse teeb töövaidluskomisjoni juhataja viivitamata määrusega ja teavitab sellest menetlusosalisi.“;

**45)** paragrahvi 40 pealkirjast jäetakse välja sõna „Rahaliste“;

**46)** paragrahvi 40 lõige 1 muudetakse ja sõnastatakse järgmiselt:

„(1) Töövaidluskomisjoni juhataja võib omal algatusel või poole taotlusel menetleda avaldust kirjalikus menetluses, kui:

1) nõuete kogusumma ei ületa 8000 eurot või

2) vaidluse asjaolud on selged ning poolte isiklik ilmumine avalduse aluseks olevate asjaolude selgitamiseks ei ole töövaidluskomisjoni juhataja hinnangul vajalik.“;

**47)** paragrahvi 41 lõige 1 muudetakse ja sõnastatakse järgmiselt:

„(1) Töövaidluskomisjoni istungi toimumise ajast ja kohast teavitamiseks toimetakse menetlusosalistele kutsed kätte.“;

**48)** paragrahvi 42 lõige 2 muudetakse ja sõnastatakse järgmiselt:

„(2) Kui välismaalasest töötaja on töövaidluse läbivaatamise ajaks Eestist välja saadetud või saadetakse Eestist välja töövaidluse läbivaatamise kestel, vaadatakse istungi toimumise korral töövaidlusasi läbi tema kohalolekuta.“;

**49)** paragrahvi 42 lõikes 6 asendatakse sõna „kirjaliku“ sõnadega „kirjalikku taasesitamist võimaldavas vormis“;

**50)** paragrahvi 421 lõikes 1 asendatakse tekstiosa „menetlusosalisel või tema esindajal“ tekstiosaga „töövaidluskomisjoni liikmel, menetlusosalisel, menetlusosalise esindajal“;

**51)** seadust täiendatakse §-ga 422 järgmises sõnastuses:

„**§ 422. Tagaseljaotsuse tegemine nõudele vastamata jätmise korral**

(1) Töövaidluskomisjon võib avaldaja nõusolekul avalduse tagaseljaotsusega rahuldada avalduses märgitud ja asjaoludega õiguslikult põhjendatud ulatuses, kui vastaspool, kellele töövaidluskomisjon on määranud vastamise tähtaja, ei ole tähtaegselt vastanud või istungile ilmunud, isegi kui avaldus toimetati kätte avalikult. Sel juhul loetakse avaldaja esitatud faktilised väited vastaspoole poolt omaksvõetuks.

(2) Käesoleva paragrahvi lõikes 1 sätestatud avaldaja nõusolekut eeldatakse, kui avaldaja ei ole töövaidluskomisjonile teatanud, et ta ei soovi tagaseljaotsuse tegemist.

(3) Tagaseljaotsuse võib teha istungit pidamata.

(4) Tagaseljaotsust ei või teha, kui:

1) vastaspoolele anti avaldusele vastamiseks ilmselt liiga lühike tähtaeg;

2) vastaspoolele ei teatatud avaldusele vastamata jätmise tagajärgedest;

3) avalduse menetlusse võtmisel on rikutud käesoleva seaduse §-de 26 ja 27 nõudeid;

4) vastaspool on teatanud töövaidluskomisjonile mõjuvast põhjusest avaldusele vastamata jätmiseks ja on seda põhistanud pärast avaldusele vastamiseks töövaidluskomisjoni määratud tähtaja möödumist, kuid enne tagaselja otsuse tegemist;

5) eiratud on istungile kutsumise nõudeid;

6) vastaspool on teatanud töövaidluskomisjonile mõjuvast põhjusest istungile ilmumata jätmiseks ja on seda põhistanud;

7) vastaspool oli nõus asja lahendamisega kirjalikus menetluses või asja lahendamisega tema osavõtuta.

(5) Kui avaldaja on nõus tagaseljaotsuse tegemisega, kuid avaldus ei ole selles märgitud ulatuses ja asjaoludega õiguslikult põhjendatud, teeb töövaidluskomisjon otsuse, millega jätab avalduse rahuldamata.

(6) Kui vastaspoole tegevusetus, mis oli tagaseljaotsuse tegemise aluseks, oli tingitud mõjuvast põhjusest või tagaseljaotsust ei võinud käesoleva paragrahvi lõike 4 kohaselt teha, võib vastaspool taotleda otsuse teinud töövaidluskomisjonilt menetluse taastamist.

(7) Mõjuv põhjus on eelkõige liikluskatkestus, poole ootamatu haigestumine või lähedase ootamatu raske haigus, mille tõttu isik ei saanud avaldusele vastata või istungile ilmuda ega saata istungile esindajat. Oma haiguse põhistamiseks esitab menetlusosaline töövaidluskomisjonile tsiviilkohtumenetluse seadustiku § 422 lõikes 2 nimetatud tõendi. Tõendi puudumine või puudulikus ei välista haiguse põhistamist muude tõenditega.

(8) Käesoleva paragrahvi lõikes 6 nimetatud menetluse taastamise taotluse võib esitada tagaseljaotsuse kättetoimetamisest alates 30 kalendripäeva jooksul. Kui tagaseljaotsus toimetatakse kätte avalikult, võib menetluse taastamise taotluse esitada 30 kalendripäeva jooksul alates päevast, kui vastaspool sai tagaseljaotsusest või selle täitmiseks algatatud täitemenetlusest teada.

(9) Menetluse taastamise korral tagaseljaotsus ei jõustu ja seda ei saa täita. Taastatud menetlus jätkub olukorras, milles see oli enne tagaseljaotsuse põhjustanud toimingu tegemata jätmist.

(10) Töövaidluskomisjon taastab menetluse määrusega ja määrab asja arutamiseks istungi või lahendab asja kirjalikus menetluses. Kui menetluse taastamist taotlenud pool taastatud menetluses istungile ei ilmu ning tema vastu tehakse uus tagaseljaotsus, ei ole tal enam õigust käesoleva paragrahvi lõikes 6 nimetatud taotlust esitada.

(11) Kui töövaidluskomisjon ei rahulda käesoleva paragrahvi lõikes 6 esitatud taotlust menetluse taastamiseks, on taotluse esitanud poolel õigus pöörduda sama töövaidlusasja läbivaatamiseks kohtusse 30 kalendripäeva jooksul töövaidluskomisjoni määruse, millega jäeti taotlus rahuldamata, kätte saamisest arvates.“;

**52)** paragrahvi 43 lõike 2 punkt 1 muudetakse ja sõnastatakse järgmiselt:

„1) istungist osavõtvad isikud ja nende isikusamasuse;“;

**53)** paragrahvi 43 lõige 4 muudetakse ja sõnastatakse järgmiselt:

„(4) Pooled võivad istungil taotleda täiendavate dokumentaalsete tõendite esitamist. Täiendavate tõendite esitamisel antakse vastaspoolele võimalus oma seisukoha võtmiseks. Töövaidluskomisjon arvestab hiljem esitatud tõendeid ja taotlusi, kui pooled ei ole saanud neid tähtajaks esitada mõjuval põhjusel.“;

**54)** paragrahvi 43 lõige 5 muudetakse ja sõnastatakse järgmiselt:

„(5) Avaldaja võib kirjalikus avalduses esitatud nõudeid istungil täiendada käesoleva seaduse § 29 lõikes 1 sätestatud korras kuni töövaidlusasja sisulise arutamiseni. Täiendatud nõuded esitatakse töövaidluskomisjonile kirjalikult või protokollitakse.“;

**55)** paragrahvi 43 lõikest 8 jäetakse välja tekstiosa „, kellaaja“;

**56)** paragrahvi 44 lõige 3 muudetakse ja sõnastatakse järgmiselt:

„(3) Dokumentaalsele tõendile, asitõendile ja vaatlusele kohaldatakse tsiviilkohtumenetluse seadustiku § 33 lõikes 1, §-des 272–277, välja arvatud § 277 lõike 4 teises lauses nimetatud ekspertiisi määramise kohta sätestatut, ja §-des 285–291 sätestatut, arvestades käesolevas seaduses sätestatud erisusi.“;

**57)** paragrahvi 45 täiendatakse lõikega 41 järgmises sõnastuses:

„(41) Välisriigi ja rahvusvahelise õiguse ning tavaõiguse tõendamisele kohaldatakse tsiviilkohtumenetluse seadustiku §-s 234 sätestatut.“;

**58)** paragrahvi 47 lõige 2 muudetakse ja sõnastatakse järgmiselt:

„(2) Tunnistajaks võib olla kolmas isik, kes ei ole selles töövaidlusasjas menetlusosaline, või menetlusosalise esindaja, kuid kellele võivad olla teada töövaidlusasjas tähtsust omavad asjaolud.“;

**59)** paragrahvi 49 pealkirja täiendatakse pärast sõna „Tunnistaja“ sõnaga „kirjalike“;

**60)** paragrahvi 49 lõige 4 tunnistatakse kehtetuks;

**61)** seadust täiendatakse §-ga 491 järgmises sõnastuses:

„**§ 491. Tunnistaja istungil ülekuulamise kord**

(1) Töövaidluskomisjon teeb kindlaks tunnistaja isiku, seose töövaidlusasjaga ning tema suhted menetlusosalistega. Enne kui tunnistaja annab ütlusi, selgitab töövaidluskomisjon talle kohustust rääkida tõtt ja anda tunnistusi vahetult nähtud, kuuldud või tajutud elulise asjaolu kohta. Samuti selgitab töövaidluskomisjon enne tunnistaja ütluste andmist istungil viibijatele ammendavalt tunnistaja ülekuulamise korda.

(2) Esimesena küsitleb tunnistajat pool, kelle taotlusel on tunnistaja välja kutsutud, seejärel küsitlevad teda teised menetlusosalised ning töövaidluskomisjon.

(3) Töövaidluskomisjon kõrvaldab suunavad ja korduvad küsimused ning küsimused, mis asjasse ei puutu.

(4) Tunnistajad kuulatakse üle üksteisest eraldi. Üle kuulamata tunnistajad ei või asja arutamise ajal viibida istungisaalis. Ülekuulatud tunnistaja jääb istungisaali kuni asja arutamise lõpetamiseni, kui töövaidluskomisjon ei luba tal varem lahkuda.

(5) Kui töövaidluskomisjonil on alust arvata, et tunnistaja pelgab või ei räägi muul põhjusel töövaidluskomisjonile menetlusosalise juuresolekul tõtt või kui menetlusosaline suunab oma sekkumisega või muul viisil tunnistaja ütlusi, võib töövaidluskomisjon tunnistaja ülekuulamise ajaks selle menetlusosalise saalist eemaldada. Menetlusosalise tagasipöördumise järel loetakse talle tunnistaja ütlused ette ning menetlusosalisel on õigus tunnistajat küsitleda.“;

**62)** paragrahvi 50 punkti 1 täiendatakse pärast arvu „2“ tekstiosaga „või lõikes 21“;

**63)** paragrahvi 50 täiendatakse punktiga 7 järgmises sõnastuses:

„7) asjas pooleks oleva isiku vastu on esitatud varaline nõue enne pankroti väljakuulutamist või pankrotimenetluse lõpetamisel pankrotti välja kuulutamata raugemise tõttu ning töövaidluskomisjon ei ole nõude kohta veel lahendit teinud ja jätab nõude läbi vaatamata.“;

**64)** paragrahvi 53 täiendatakse lõikega 5 järgmises sõnastuses:

„(5) Kui menetlus lõpetatakse käesoleva seaduse § 281 lõike 1 või § 50 punkti 4 alusel, ei saa sama nõudega sama poole vastu samal alusel pöörduda töövaidluskomisjoni ega kohtusse.“;

**65)** paragrahvi 54 lõige 2 tunnistatakse kehtetuks;

**66)** paragrahvi 54 täiendatakse lõikega 6 järgmises sõnastuses:

„(6) Töövaidluskomisjon võib käesoleva seaduse § 26 lõikes 5 nimetatud ühisavalduse läbivaatamisel teha otsused avaldajate kaupa eraldi, kui see on menetluse tõhususe seisukohast mõistlik.“;

**67)** paragrahvi 57 lõige 1 muudetakse ja sõnastatakse järgmiselt:

„(1) Töövaidluskomisjoni otsus tehakse pooltele teatavaks kümne tööpäeva jooksul pärast istungi toimumist. Töövaidluskomisjoni juhataja võib mõjuval põhjusel otsuse teatavakstegemise tähtaega määrusega pikendada kuni kümme tööpäeva. Töövaidluskomisjon teatab menetlusosalistele otsuse teatavakstegemise aja muutmisest.“;

**68)** paragrahvi 58 lõige 5 muudetakse ja sõnastatakse järgmiselt:

„(5) Töövaidluskomisjonile esitatud avaldus loetakse käesoleva paragrahvi lõikes 4 sätestatud juhul hagiavalduseks. Kui avalduses on puudusi, mis takistavad selle hagina menetlemist, annab kohus hagejale tsiviilkohtumenetluse seadustiku § 3401 lõike 1 järgi puuduste kõrvaldamiseks tähtaja. Kohus võib nõuda hagiavalduse teksti tervikuna esitamist, kui avaldus ei ole selle korduva muutmise tõttu ülevaatlik ja hagiavalduse teksti terviklik esitamine lihtsustab asja menetlemist. Kohus annab pooltele vajaduse korral tähtaja oma seisukohtade täiendavaks põhjendamiseks ja uute tõendite esitamiseks. Töövaidluskomisjonis esitatud dokumente ei pea kohus pooltele kätte toimetama.“;

**69)** paragrahvi 58 lõiked 7 ja 8 muudetakse ja sõnastatakse järgmiselt:

„(7) Töövaidluskomisjoni otsus ei jõustu vaidlustatud ulatuses, kui kohus jätab käesoleva paragrahvi lõikes 5 sätestatud juhul hagi läbi vaatamata. Kohus juhib sellele hageja tähelepanu, kui ta annab hagejale tähtaja hagis puuduste kõrvaldamiseks või hagiavalduse tervikliku teksti esitamiseks.

(8) Käesoleva paragrahvi lõikes 4 nimetatud avalduse kohtule esitanud isik võib avaldusest loobuda või selle tagasi võtta. Avaldusest loobumise või selle tagasi võtmise korral jõustub töövaidluskomisjoni otsus.“;

**70)** paragrahvi 59 täiendatakse lõikega 21 järgmises sõnastuses:

„(21) Kui vastaspool on töövaidlusasja menetluses esitanud nõude vastu tasaarvestuse vastuväite, seob otsus menetlusosalisi ka ulatuses, milles vastunõude olemasolu ja tasaarvestust ei tunnustata.“;

**71)** paragrahvi 59 lõikes 3 asendatakse sõnad „Töövaidluskomisjoni juhataja või sekretär“ sõnaga „Tööinspektsioon“;

**72)** paragrahvi 59 lõige 4 muudetakse ja sõnastatakse järgmiselt:

„(4) Jõustumismärge lisatakse elektrooniliselt, poole taotlusel kirjalikult.“;

**73)** paragrahvi 60 lõige 2 muudetakse ja sõnastatakse järgmiselt:

„(2) Töövaidluskomisjoni juhataja tühistab otsuse täielikult või osaliselt määrusega käesoleva seaduse § 28 lõikes 2, § 281 lõikes 1, § 422 lõikes 10 või § 51 lõikes 1 sätestatud juhul.“;

**74)** paragrahvi 63 pealkiri muudetakse ja sõnastatakse järgmiselt:

„**§ 63. Kande tegemine töötamise registrisse**“;

**75)** paragrahvi 63 sissejuhatav lauseosa muudetakse ja sõnastatakse järgmiselt:

„Jõustunud otsuse, määrusega kinnitatud kompromissi ja lepituskokkuleppe alusel teeb töövaidluskomisjon kande maksukorralduse seaduse §-s 251 sätestatud töötamise registrisse järgmiste andmete lisamiseks, muutmiseks või kustutamiseks:“;

**76)** paragrahvi 65 täiendatakse lõikega 11 järgmises sõnastuses:

„(11) Töövaidluskomisjon võib omal algatusel tunnistada tagatiseta viivitamata täidetavaks:

1) nõude õigeksvõtul põhineva otsuse;

2) tagaseljaotsuse.“;

**77)** seaduse 6. peatükki täiendatakse §-ga 661 järgmises sõnastuses:

„**§ 661.Alustatud töövaidlusasjade menetluste lõpetamine**  
Töövaidlusasjad, mis alustati enne käesoleva paragrahvi jõustumist, viiakse lõpuni, lähtudes käesoleva paragrahvi jõustumise ajal jõustuvast käesoleva seaduse redaktsioonist.“.

**§ 2. Maksukorralduse seaduse muutmine**

Maksukorralduse seaduses tehakse järgmised muudatused:

**1)** paragrahvi 251 lõike 2 teises lauses asendatakse sõnad „Töövaidluskomisjoni juhatajal või sekretäril“ sõnaga „Töövaidluskomisjonil“;

**2)** paragrahvi 255 punkti 4 täiendatakse pärast sõna „otsus“ sõnadega „või määrus“;

**3)** paragrahvi 29 täiendatakse punktidega 182–184 järgmises sõnastuses:

„182) töövaidluskomisjonile töötaja ja mitteresidendist tööandjana registreeritud tööandja vahelise töövaidluse lahendamiseks;

183) Majandus- ja Kommunikatsiooniministeeriumile kollektiivlepingu laiendatud tingimuse kollektiivlepingu seaduse kohaseks kontrollimiseks;

184) Majandus- ja Kommunikatsiooniministeeriumile majandus-, ettevõtlus-, tööhõive- ja tööturupoliitika, töösuhete ja töökeskkonna ning võrdse kohtlemise ja soolise võrdõiguslikkuse poliitikate kujundamise, analüüsimise ning mõjude hindamise eesmärgil;“.

**§ 3. Tsiviilseadustiku üldosa seaduse muutmine**

Tsiviilseadustiku üldosa seaduse § 45 lõiget 11 täiendatakse pärast sõna „vahekohtumenetluses“ sõnadega „või töövaidluskomisjoni menetluses“.

**§ 4. Äriregistri seaduse muutmine**

Äriregistri seaduse § 60 lõike 2 punkti 2 täiendatakse pärast sõna „kriminaalmenetluses“ tekstiosaga „, töövaidluskomisjoni menetluses“.

Lauri Hussar

Riigikogu esimees

Tallinn, ………………. 2025. a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus ……………….. 2025. a

(allkirjastatud digitaalselt)